### NN 119/2020 (30.10.2020.), Odluka o gradskim porezima Grada Trogira

Grad Trogir

2335

Na temelju članka 20. i članka 42. Zakona o lokalnim porezima (»Narodne novine« br. 115/16 i 101/17), te članka 40. Statuta Grada Trogira (»Službeni glasnik Grada Trogira« br. 4/13, 9/13, 6/14, 1/18, 3/19 i 5/20) Gradsko vijeće Grada Trogira na 28. sjednici održanoj 21. listopada 2020. donosi

ODLUKU

O GRADSKIM POREZIMA GRADA TROGIRA

I. OPĆE ODREDBE

Članak 1.

Ovom Odlukom utvrđuju se stope, visina, te način obračuna i plaćanja gradskih poreza. Gradski porezi prihod su proračuna Grada Trogira.

II. VRSTE POREZA

Članak 2.

Gradu Trogiru pripadaju prihodi od sljedećih poreza:

1. prirez poreza na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 8 % na osnovicu.

2. Porez na potrošnju

Članak 4.

Porez na potrošnju plaća se po stopi od 3 % na osnovicu.

Članak 5.

Nadležno tijelo za utvrđivanje i naplatu poreza na potrošnju je Porezna uprava – Ispostava Trogir.

3. Porez na kuće za odmor

Članak 6.

Porez na kuće za odmor plaća se u iznosu od 10 kn po četvornom metru korisne površine.

Za kuće za odmor u područjima starog Grada Trogira i drugih naselja starijih od 50 godina, plaća se 50 % od iznosa iz prethodnog stavka.

Članak 7.

Nadležno porezno tijelo za utvrđivanje i naplatu poreza na kuće za odmor je Porezna Uprava – Ispostava Trogir.

4. Porez na korištenje javnih površina

Članak 8.

Površine javne namjene i zemljište u smislu ove Odluke smatraju se površine javne namjene i zemljišta definirana Odlukom o komunalnom redu Grada Trogira (»Službeni glasnik Grada Trogira« br. 5/20).

Članak 9.

Porez na korištenje javnih površina plaća se po stopi od 10 % na iznos naknade koju pravna ili fizička osoba plaća za korištenje javnih površina.

Visinu, način i uvjete plaćanja poreza na korištenje javnih površina koja nisu definirana Pravilnikom o visini zakupnine i drugim uvjetima za zakup javnih površina Grada Trogira (»Službeni Glasnik Grada Trogira« br. 3/18, 8/19, 16/19 i 11/20) određuje Gradonačelnik, o čemu donosi Zaključak.

Članak 10.

Nadležno porezno tijelo za utvrđivanje i naplatu poreza na korištenje javnih površina je Porezna uprava – Ispostava Trogir.

III. PRIJELAZNE I ZAVRŠNE ODREDBE

Članak. 11.

Porez koji se prema odredbama ove Odluke plaća u godišnjem iznosu razrezuje se cijelu godinu u iznosu propisanom ovom Odlukom, osim prireza poreza na dohodak.

Na postupak utvrđivanja i naplatu poreza iz ove Odluke te druga postupovna pitanja koja nisu uređena ovom Odlukom primjenjuje se Zakon o lokalnim porezima (»Narodne novine« br. 115/16 i 101/17) te zakon kojim je uređen porezni postupak.

Članak 12.

Za kaznene i prekršajne odredbe, te odredbe o zastari, obnovi postupka, otpisa dospjelog poreznog duga shodno se primjenjuju propisi Općeg poreznog zakona.

Poslove u svezi s utvrđivanjem, evidentiranjem, nadzorom, naplatom i ovrhom radi naplate gradskih poreza Grada Trogira obavlja Porezna uprava – Područni ured Split – Ispostava Trogir.

Članak 13.

Danom stupanja na snagu ove Odluke prestaje važiti Odluka o gradskim porezima Grada Trogira (»Službeni glasnik Grada Trogira br. 4/12 i »Narodne novine« br. 77/12).

Članak 14.

Ova Odluka objavit će se u »Službenom glasniku Grada Trogira« i u »Narodnim novinama«. Odredbe koje se odnose na prirez poreza na dohodak stupaju na snagu prvoga dana u mjesecu nakon mjeseca u kojem su objavljene, a ostale odredbe ove Odluke primjenjuju se od 1. siječnja iduće godine.

Klasa: 410-01/20-01/2

Urbroj: 2184/01-31/01-20-3

Trogir, 21. listopada 2020.

Predsjednik Gradskog vijeća
 Ante Piteša, ing., v. r.